Vrou sterf aan malaria; man ook positief getoetsRiekie en Johan Fuls. Foto’s aan Maroela Media verskaf. Twee mense is die afgelope twee maande in Rustenburg positief getoets vir malaria. Een van hulle is dood aan dié siekte. Nicolene Fuls het aan Maroela Media gesê dat haar ma op 12 Februarie in die Life Peglerae- private hospitaal in Rustenburg dood is. Haar ma was 60. “My ma was so week en ŉ half siek. Ons het die Woensdag nog gekuier en die Vrydag toe bel my pa my en sê ons moet haar dokter toe vat omdat sy nie beter word nie. My ma het asma ook so ŉ mens wil nie kanse vat nie. Sy het griepsimptome gehad soos koors en het gekla van hoofpyne. “Die huisdokter hier in Lindleyspoort het gesê hy wil nie kanse vat nie, veral nie met haar asma nie want hy het nie suurstof daar in sy spreekkamer nie. Ons het toe ŉ ambulans laat kom en hulle het haar na die Life Peglerae- private hospitaal in Rustenburg geneem,” het Fuls gesê. “Ons het die Saterdag by haar gaan kuier en sy was nog oukei, sy het gesê sy voel nog goor, maar die dokters het net vir haar antibiotika gegee. Hulle het daarna ŉ klomp toetse op haar gedoen om te probeer vasstel wat dit moontlik kan wees en sy het toe positief getoets vir malaria. Dit was toe reeds te laat. Ons was die Sondag deur die dag weer daar en toe ons die Sondagaand daar kom toe is sy net na 20:00 oorlede,” het Fuls verduidelik. “Die suster het net uitgekom en gesê: ‘Oh sorry, we lost her’,” het Fuls gesê. Riekie Fuls is te laat met malaria gediagnoseer. “Dit het al haar lewer en haar oë begin affekteer. Ek weet tot vandag toe nie wie my ma se dokter (in die hospitaal) was nie,” het Fuls gesê. Haar doodsertifikaat het bevestig dat sy aan malaria dood is. Vroeër vandeesmaand, ná haar ma se dood, het haar pa (70) óók begin siek word. “Juis in die lig van wat met my ma gebeur het, het ek hom ook dokter toe geneem. Die dokter het vermoed dat hy oor my ma treur, maar het hom veiligheidshalwe ook hospitaal toe gestuur en gevra dat hulle ook moet toets vir malaria,” het Fuls gesê. Johan Fuls het ook positief getoets vir malaria. Johan lê tans in die hoësorgeenheid van die Life Peglerae- hospitaal. “Hy sê heeltyd ‘ek lê hier langs die bed waar my vrou gelê het’,” het Fuls gesê. Nie Riekie of Johan was al voorheen in ŉ malaria-gebied nie. “My ma het verlede jaar ŉ heupoperasie gehad en hulle kon dus nêrens heen gaan nie. My ma het altyd gesê dis vir haar so lekker op die plaas want daar is nie muskiete nie. My seuntjie is drie, wat as hy nou malaria kry?” het Fuls gesê. Fuls het ook gesê dat daar nog pasiënte in dieselfde hospitaal lê wat ook malaria het. Tebogo Lekgethwane, woordvoerder vir die departement van gesondheid in Noordwes, het gesê dat die departement nie bewus is van die gevalle nie. Hy het Maroela Media gevra om ŉ medianavraag aan hulle deur te stuur sodat hulle verdere ondersoek kan instel. Maroela Media het gister berig dat twee mense in Doornpoort in Gauteng ook dood is as gevolg van komplikasies wat met malaria verband hou. Die Nasionale Instituut vir Oordraagbare Siektes (Nios) het Maandag in ŉ verklaring gesê hy is bewus van die twee sterftes van mense wat nie die afgelope tyd ŉ malaria-gebied besoek het nie.